UNIMAS guna PdP untuk semester baru
KOTA SAMARAHAN: Naib Canselor Universiti Malaysia Sarawak (UNIMAS), Profesor Datuk Dr Mohamad Kadim Suaidi menyatakan permulaan Semester 2 Sesi 2019/2020 bagi pelajar UNIMAS yang dijangka bermula pada 9 Jun 2020 akan diteruskan menggunakan Pengajaran dan Pembelajaran (PdP) secara dalam talian. Beliau berkata penggunaan PdP adalah selaras dengan saranan Kementerian Pengajian Tinggi Malaysia sebelum ini supaya kuliah secara dalam talian di institut pengajian tinggi awam (IPTA) dan institut pengajian tinggi swasta (IPTS) dijalankan bagi membendung penularan wabak Covid-19 di negara ini. “Kita tidak membenarkan pelajar kembali ke kampus kecuali dengan alasan tertentu seperti ketiadaan akses internet untuk memulakan pengajian di kampung halaman,” katanya. Beliau berkata demikian semasa memberi ucapan ringkas kepada pelajar IPT Zon Sarawak yang dihantar pulang ke destinasi masing-masing bertempat di DeTAR PUTRA, UNIMAS, semalam. Naib Canselor menambah, PdP di UNIMAS akan menggunakan sistem eLEAP.  Selain untuk pelaksanaan kuliah atas talian, sistem ini juga membolehkan pensyarah-pensyarah membekalkan kandungan-kandungan bahan pembelajaran dan merancang aktiviti PdP kepada pelajar masing-masing dari masa ke masa. Dalam ucapan sama, Profesor Datuk Dr Mohamad Kadim Suaidi juga menasihati pelajar IPT Zon Sarawak yang pulang ke kampung halaman supaya terus mematuhi Prosedur Operasi Standard (SOP) seperti amalan penjarakan sosial serta pemakaian topeng mulut dan hidung. Beliau juga berharap para pelajar mengurangkan pergerakan di luar dan hanya keluar membeli barang keperluan yang diperlukan sahaja bagi mengurangkan kadar jangkitan Covid-19 di kalangan pelajar. 
See author's posts
